b'\n_START_ARTICLE_\nVlaicu B\xc3\xa2rna\n_START_SECTION_\nOriginea\n_START_PARAGRAPH_\nVlaicu B\xc3\xa2rna s-a n\xc4\x83scut \xc3\xaentr-o familie de mo\xc8\x9bi, la 4 decembrie 1913, la Vaca, comitatul Hunedoara, \xc3\xaen Transilvania, localitate \xc3\xaen care, cu o sut\xc4\x83 optzeci de ani \xc3\xaenainte, se n\xc4\x83scuse Gheorghe Cri\xc8\x99an, unul dintre cei trei conduc\xc4\x83tori ai R\xc4\x83scoalei de la 1784 din Transilvania.\n_START_SECTION_\nStudii\n_START_PARAGRAPH_\nVlaicu B\xc3\xa2rna a urmat cursurile Liceului \xe2\x80\x9eAvram Iancu\xe2\x80\x9d din Brad, iar apoi cele ale Facult\xc4\x83\xc8\x9bii de Litere a Universit\xc4\x83\xc8\x9bii din Bucure\xc8\x99ti.\n_START_SECTION_\nActivitatea literar\xc4\x83 \xc8\x99i publicistic\xc4\x83\n_START_PARAGRAPH_\nPrimele versuri i-au ap\xc4\x83rut publicate \xc3\xaen revistele Azi \xc8\x99i Via\xc8\x9ba literar\xc4\x83, \xc3\xaen anul 1934._NEWLINE_\xc3\x8en anul 1936 a publicat placheta de poeme Cabane albe, iar \xc3\xaen anul 1940 i-a ap\xc4\x83rut placheta Brume. Volumul Turnuri, ap\xc4\x83rut \xc3\xaen 1945, continu\xc4\x83, prin tonalitate \xc8\x99i tematic\xc4\x83, sfera preocup\xc4\x83rilor din anii anteriori._NEWLINE_Ca urmare a Dictatului de la Viena, de la 30 august 1940, la Bucure\xc8\x99ti (la 16 februarie 1941) a \xc3\xaenceput s\xc4\x83 apar\xc4\x83 publica\xc8\x9bia Ardealul, sub conducerea dr. Anton Ionel Mure\xc8\x99eanu, secretar general al Asocia\xc8\x9biei Refugia\xc8\x9bilor \xc8\x99i Expulza\xc8\x9bilor Rom\xc3\xa2ni din Ardealul de Nord. Timp de patru ani, publica\xc8\x9bia \xe2\x80\x9eArdealul\xe2\x80\x9d a atras numero\xc8\x99i colaboratori, care au sus\xc8\x9binut ac\xc8\x9biunea de afirmare a drepturilor rom\xc3\xa2ne\xc8\x99ti \xc3\xaen Transilvania de Nord ocupat\xc4\x83, \xc3\xaen ciuda cenzurii aspre \xc3\xaen vigoare. Printre colaboratorii foarte activi ai Ardealului, al\xc4\x83turi de alte nume sonore din cultura rom\xc3\xa2neasc\xc4\x83 a epocii (Vasile Copilu-Cheatr\xc4\x83, Ion Gro\xc8\x99anu, Ion Herescu, Ion Vlasiu, Nicolae Brana, Coriolan Ghe\xc8\x9bie, Ion Th. Ilea, Gabriel \xc8\x9aepelea, Mia Jale\xc8\x99-Marian, Corneliu Coposu, Zaharia Boil\xc4\x83, Ionel Pop, Mihai Petrovici) se afla \xc8\x99i Vlaicu B\xc3\xa2rna. \xc3\x8en nenum\xc4\x83rate r\xc3\xa2nduri, publica\xc8\x9bia a fost suprimat\xc4\x83 de cenzur\xc4\x83.'